Oremus 3 Puttonyos Aszú 2000 - Albert gazda
Meglepetésborok a Mátrából
Janousek Chardonnay 2008
A gazda elkóborolt, hosszan-hosszan hétvégézett Kárpátalján – kihagyott legalább három rendezvényt, hirtelen nem is tudja, melyiket sajnálja, melyiket ne –, még szerencse, hogy finom borokhoz is szerencséje volt mindeközben. Így aztán alig érkezett meg, máris írhatja a friss bejegyzést, a türelmetlen, egyszersmind roppant kedves olvasók megérdemlik, nem vitás. De elég is az egyes szám harmadik személyből, hülyén néz ki ez így. Vasárnap este régi-régi barátunknál borozgattunk-beszélgettünk, közben két tokajinak néztünk a fenekére, az Andrássy Kúria 2005-ös félédes cuvée-je is egész szépen tartotta magát, Puklusék e hasábokon korábban agyba-főbe dicsért 2007-es kövérszőlője pláne kivágta a rezet, hozta a hétpontos szintet újfent. Azért is hozom ezt szóba, hogy hadd legyen kontextusa az egy nappal előbb elkortyolgatott címszereplőnek. A Tokaj Oremusról mostanában kevesebb szó esik a kelleténél – a többi külföldi tulajdonú középpincészetről sem sokkal több, holott milyen fontosak voltak mind a 90-es években –, meglehet, azért is, mert az újabb aszúévjáratok piacra kerülése egyelőre várat magára, jobbára 2002-nél tartunk, de látni a polcokon 2000-eseket is. A klasszikus ezredfordulós évjárat háromputtonyosa éppenséggel elfogyott már, de ott messze, Mezőváriban előkerült belőle még egy palack. 2000 az az év, amelynek Oremus-hatosa megkapta tőlem a tízest – az 1999-es birtokválogatás dettó, de ha kedvencet kellene választanom kettejük közül, a 2000-est tüntetném ki, szelídebb savaival, krémesebb textúrájával közelebb áll hozzám –, nem véletlen, hogy a csekélyebb puttonyszámú aszúk mellett az édes szamorodni is varázsolt abból az évből mindig. Igen kíváncsi voltam tehát, hogy most mit tud az a hármas. Hát sokat. Világos szín, kedvesen hömpölygős, aszalt barackos, furmintos, élénk illat, csipetnyi fával. Komoly test, csiszolt savak, jól eltalált cukormennyiség, perfekt egyensúly. Ízek kavalkádja, búcsúja nagyon tiszta, sehol semmi disszonancia vagy billegés, dohány vagy bródig sem mutatkozik, fiatal, intelligens bor ez. Nem kell mindig sok puttony, hogy meglegyen a 8 pont.
zsolty 2010.11.23. 06:49:20
Kedves AG
Van egy üveg 99-es édes szamorodnim tőlük otthon a pinyóban, mit goldolsz jó lehet még?
BZoltan · http://www.juhfark.hu 2010.11.23. 08:21:10
Nekem az Oremus évek hosszú sora óta az egyik legmegbízhatóbb tokaji forrás. A 3 puttonyosuk pedig szerintem minden évjáratban a tokaji édesborok egyik legjobb belépője.
ringsider · http://fussatokbolondok.blog.hu 2010.11.23. 09:03:46
@BZoltan: ez biztos így van, DE...ilyenkor mindig az keserít csak el, hogy ilyen kategóriának nem lenne szabad léteznie...
BZoltan · http://www.juhfark.hu 2010.11.23. 09:41:17
@ringsider: Igen, erről az elképzelésről én is hallottam. Jót tenne a tokaji bornak, ha egyszerűsödne és átláthatóbbá válna a borok rendszere.
hegyaljai 2010.11.24. 09:40:14
@BZoltan: Nyilván a termékkategórik számának csökkentése marketing előnnyel jár. Talán központilag ez az aszúeszencia eltörlésével megvalósul. Az, hogy egy termelőnél, általában, vagy az adott évjáratban hány féle puttonyszámú aszú kerül forgalomba, ez személyes döntés kell, hogy maradjon, nem lenne célszerű központilag, adminisztratív módon korlátozni. Elvileg az látszik a legegyszerűbb megoldásnak, hogy 5 puttonyosra kellene törekedni, mert azok a laikus fogyasztó számára is jobban elkülönülnek a késői szüretelésűektől, mint egy 3 puttonyos.
ringsider · http://fussatokbolondok.blog.hu 2010.11.24. 14:27:36
@hegyaljai: azt gondolom a legjobb az lenne, ha egyféle aszú készülne egy pincénél, és azt nem puttonyszámok kötnék...ezt az élen járó pincék mind megvalósították már, nyílván az igazán nagyok (méretileg) még nem léphették meg, talán ők sosem fogják...minden esetre egy 5 és esteleg egy 6p ott is tartható lenne...
hegyaljai 2010.11.24. 17:37:20
@ringsider: Az igazán nagyok azért sem tudnak egyféle aszú forgalmazására, mert az áruházláncoknak sajátmárkás, vagy akciós 3 puttonyosaoakt palackoznak, nevük vállalása nélkül:(
ringsider · http://fussatokbolondok.blog.hu 2010.11.24. 17:39:14
@hegyaljai: na azokat hagyjuk...